Citroën, Peugeot og Opel får 5 års garanti

Volkswagen, Audi, Skoda og Cupra gjorde det i december. I marts fulgte Ford trop. Nu øger også Stellantis garantien til fem år på mærkerne Citroën, Peugeot og Opel. Det sker med en såkaldt “Extended Warranty Premium” der omfatter alle nye solgte fuldelektriske personbiler fra Citroën, Opel og Peugeot fra og med i dag.

”Vi er meget glade for at kunne tilbyde vores kunder en samlet 5-årig garanti, som er dækket direkte af producenten,” siger Jonas Stausholm, Brand Director hos Wismo Group. ”Det har været vigtigt for os at finde en model, der så vidt muligt stiller både nuværende og kommende kunder ens.”

Den nye ordning, der bærer navnet Extended Warranty Premium, består af tre års tillægsgaranti oveni den eksisterende 2-årige nyvognsgaranti, som gælder i hele Europa. Garantien følger bilen ved ejerskifte og er integreret i bilens servicehistorik.

Det er i bund og grund samme løsning som Semler Gruppen brugte, da de indførte udvidet nyvognsgaranti på Audi, Cupra, Skoda og Volkswagen i december.

Inkluderet på nogle modeller – tilkøb på andre

Nogle af modellerne, som f.eks. Citroën ë-C3, Peugeot E-208, E-2008 og Opel Corsa Electric, får den udvidede garanti med i prisen. På større modeller som Peugeot E-3008 og E-5008 samt Opel Grandland Electric vil garantien være inkluderet som en del af “en mindre prisstigning på 5.000 kroner,” fortæller Wismo Group.

De åbner også for, at man kan tilkøbe den ekstra garanti, hvis man allerede har købt en fuldelektrisk Citroën- eller Peugeot-model – så længe bilen er under 18 måneder gammel. For Opel gælder det for biler købt i 2025. Prisen for efterfølgende tilkøb er 5.000 kroner uanset model.

Mens selve bilen er dækket i fem år, er drivbatteriet fortsat beskyttet af en separat garanti på op til otte år eller 160.000 kilometer.

Med tiltaget håber Stellantis og Wismo Group at mindske den usikkerhed, som mange stadig forbinder med skiftet til elektrisk mobilitet.

– Vi ønsker at give bilkøberne tryghed i deres valg af elbil. Den nye garanti er et klart signal om, at vi står inde for vores biler – også på den lange bane, afslutter Jonas Stausholm.

Læs også: Garanti på elbiler – det store overblik.

Med udmeldingen fra Wismo Group er det udelukkende følgende mærker, der hænger i bremsen og holder sig til to års nyvognsgaranti:

BMW, Fiat, Jeep, Polestar, Porsche, Renault, Mercedes-Benz og Volvo. De japanske mærker Honda, Mazda, Nissan, Subaru og Toyota giver alle tre års nyvognsgaranti.

Citroën, Peugeot og Opel får 5 års garanti