Stellantis giver elbiler op til 8 års garanti

Stellantis – koncernen bag Peugeot, Opel, Citroën og DS – lancerer nu et nyt garantiprogram i Danmark, der kan give dig helt op til 8 års garanti på din elbil. Ordningen hedder Care og bygger på et simpelt princip: Får du din bil serviceret rettidigt hos et autoriseret værksted, bliver garantien automatisk forlænget med to år ad gangen.

Ingen abonnementer. Ingen tilkøb. Bare service – og så kører du videre med ro i sindet.

“Vi ønsker at være en partner for vores kunder gennem bilens livscyklus,” siger Jonas Stausholm, Brand Director hos Wismo Group, der står for Stellantis-mærkerne i Danmark. “Care-programmet giver ekstra tryghed og overskuelighed i mange år frem.”

Sådan fungerer Care

CARE gælder udelukkende fuldelektriske personbiler fra de fire mærker og aktiveres automatisk, når bilen bliver serviceret efter fabrikkens anvisninger. Efter hvert servicebesøg får bilen to års ekstra garanti – eller op til 25.000 kilometer, alt efter hvad der kommer først.

Programmet træder i kraft, når den almindelige toårige nybilsgaranti udløber, og kan forlænges helt frem til bilens otte års fødselsdag eller 160.000 kilometer.

Det betyder i praksis, at en ny Peugeot e-208, Opel Corsa Electric, Citroën ë-C3 eller DS 3 E-Tense kan være dækket helt til 2033 – så længe den passes efter bogen.

Ordningen dækker reparation eller udskiftning af defekte mekaniske, elektriske og elektroniske komponenter. Sliddele som bremser, viskere og dæk er ikke inkluderet. Og batteriet? Det er allerede dækket af en separat 8-årig/160.000 km garanti, som derfor ikke overlapper med Care.

Hvem kan få Care?

Programmet gælder for:

Nye elbilkøbere efter 1. november 2025 – Care aktiveres automatisk ved første service efter udløb af den normale garanti.

Elbiler indregistreret efter 21. april 2025 – her kan kunder frit vælge mellem det tidligere 5-års garantiprogram og det nye Care.

Peugeot E-3008 og E-5008 – kunder uden Wismo Care kan købe sig ind i Care for 5.000 kroner.

Ældre elbiler, registreret før 21. april 2025, kan dog ikke tilmeldes programmet. Du kan læse mere om de detaljerede betingelser her.

Afslutningsvis er der ingen tvivl om, at garantien – både for selve bilen og især for batteriet – i dag er blevet et reelt valgparameter for dig som kommende elbilkøber. Over de seneste år har stort set alle store bilproducenter markant forbedret deres garantibetingelser for el- og hybridbiler: mange tilbyder allerede i dag batterigaranti på 8–10 år eller op imod 160.000–200.000 km.

I det lys træder det nye program fra Stellantis for mærkerne Peugeot, Opel, Citroën og DS ind som et vigtigt skifte – men også som lidt af en forsinket reaktion. Flere andre har allerede sat barren højt, og nu kommer Stellantis med deres svar i form af op til otte års serviceaktiveret garanti.

LÆS OGSÅ: Garanti på elbiler – det store overblik.

Stellantis giver elbiler op til 8 års garanti