Polestar øger garantien til 5 år

Det tog sin tid, men nu forlænger Polestar endelig garantien på sine elbiler til fem år. Dermed stiller det svensk-kinesiske performance-mærke sig i samme række som søstermærket Volvo – og efterlader Mercedes-Benz, Porsche og Fiat som nogle af de sidste store producenter, der stadig kun tilbyder to års nyvognsgaranti.

Siden Volkswagen-gruppen i december sidste år øgede sin nyvognsgaranti til fem år er stort set alle de stod bilproducenter fulgt efter.

Fra den 14. oktober får alle nye Polestar-kunder fem års fabriksgaranti. Den dækker hele bilen og signalerer, at Polestar vil matche konkurrenternes løfter om tryghed og kvalitet – noget der i dag er et vigtigt konkurrenceparameter i elbilmarkedet.

Volvo hævede garantien allerede i august, og med Polestars beslutning har næsten alle større elbilproducenter nu løftet barren. Kia og MG Motors ligger i front med 7 års nyvognsgaranti.

Batteriet i Polestar-modellerne er fortsat dækket i otte år eller 160.000 kilometer, og karrosseriet har tolv års rustgaranti – så samlet set står kunderne nu markant stærkere end tidligere.

Med det nye tiltag tager Polestar et vigtigt skridt i retning af at gøre ejeroplevelsen mere tryg – og sender samtidig et venligt, men tydeligt signal til Fiat: det er tid til at komme ind i kampen.

Se også vores fulde overblik over garantier på elbiler i Danmark.

Polestar øger garantien til 5 år