Mercedes-Benz bøjer af: Giver nu fem års garanti på elbiler

Et lille år efter at Volkswagen Group satte barren med længere garanti på sine elbiler, følger Mercedes-Benz nu trop. Som en af de sidste store bilproducenter udvider det tyske luksusmærke garantien markant og tilbyder fremover fem års eller 200.000 kilometers garanti på alle fuldt elektriske modeller.

Det er et klart signal til forbrugerne – og ikke mindst til et elbilmarked, hvor tillid, totaløkonomi og tryghed fylder mere end nogensinde før.

Fem år eller 200.000 kilometer

Den nye garanti gælder alle fuldt elektriske modeller fra Mercedes-Benz, der sælges via autoriserede forhandlere fra 1. januar 2026 og leveres i løbet af året. Garantien løber i enten fem år eller op til 200.000 kilometer – alt efter hvad der nås først.

Dermed matcher Mercedes-Benz nu de vilkår, som flere konkurrenter allerede har brugt aktivt i kampen om elbilkøberne. Ifølge Mercedes-Benz er beslutningen truffet med udgangspunkt i kundernes usikkerhed ved skiftet fra benzin og diesel til el.

– Vi ved, at det ikke altid er let at skifte teknologi. Der opstår mange spørgsmål om hverdagsbrug, priser og nye vaner. Med den udvidede garanti håber vi at give kunderne mere ro i maven, når de vælger elektrisk, lyder det fra André Dutkowski, Head of Sales hos Mercedes-Benz Danmark.

Netop garanti og levetid har været blandt de mest følsomme punkter for mange elbilkøbere – især i luksussegmentet, hvor reparationer kan være dyre uden for garantiperioden.

Presset fra markedet er tydeligt

Set i et større perspektiv er garantiløftet svært at adskille fra den konkurrence, som især de tyske mærker oplever. Da VW-gruppen udvidede garantien på sine elbiler, satte det gang i en forventningsspiral blandt forbrugerne – og efterlod producenter med kortere garantier i et uheldigt lys.

Med fem års garanti stiller Mercedes-Benz sig nu på linje med markedets nye normal og fjerner et oplagt argument for at vælge konkurrenterne.

LÆS MERE: Garanti på elbiler – det store overblik.

læs meget mere om den udvidede garanti fra Mercedes-Benz her.

Mercedes-Benz bøjer af: Giver nu fem års garanti på elbiler