Renault indfører 5 års garanti på alle elbiler

Fra lørdag den 24. maj siger Renault farvel til den tidligere standardgaranti på to år, og et goddag til fem års garanti eller op til 150.000 kilometer på alle elbiler. Det gælder både personbiler og varevogne – og både el- og dieselmodeller på varevognssiden.

Den udvidede garanti har hidtil været tilkøb som en del af Renaults “Security Plus”-pakke, men bliver nu standard på nye ordrer.

– Vi har gennem længere tid undersøgt muligheden for at få fem års garanti på Renaults elbiler. Indtil nu har man kunnet tilkøbe garantien – men fra 24. maj bliver garantien standard, siger presse- og marketingchef Søren Hyltoft fra RN Danmark.

Garantien dækker som udgangspunkt alt, hvad fabriksgarantien normalt inkluderer – dog uden vejhjælp, medmindre bilen bliver serviceret på et autoriseret Renault-værksted. I så fald følger vejhjælpen automatisk med.

Hæver prisen på Renault 5 E-Tech

Som en direkte konsekvens af den forbedrede garanti hæves prisen på Renaults billigste model, Renault 5, med 5.000 kroner. Det gør, at startprisen nu hedder 189.990 kroner. Kunder, der allerede har bestilt en Renault 5, men endnu ikke har fået bilen udleveret, kan vælge mellem den gamle pris og den korte garanti – eller betale merprisen og få den forlængede garanti med i købet.

Modeller som Megane E-Tech og Scenic E-Tech får den nye garanti uden prisændringer.

Renault følger dermed i fodsporene på flere andre bilproducenter, der forsøger at give kunderne større tryghed i takt med, at elbiler fylder mere i modelprogrammet.

Flere mærker hænger i bremsen

I december indledte Volkswagen, Audi, Skoda og Cupra trenden.  I marts fulgte Ford trop og i april var det Stellantis, der forbedrede garantien på mærkerne Citroën, Peugeot og Opel.

Med udmeldingen fra Renault er det udelukkende følgende mærker, der hænger i bremsen og holder sig til to års nyvognsgaranti:

BMW, Fiat, Jeep, Polestar, Porsche, Mercedes-Benz og Volvo. De japanske mærker Honda, Mazda, Nissan, Subaru og Toyota giver alle tre års nyvognsgaranti. Sidstnævnte dog ti år / 1 million kilometer, hvis man overholder deres serviceprogram.

LÆS OGSÅ: Garanti på elbiler – det store overblik.

Renault indfører 5 års garanti på alle elbiler